Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής των Ελλήνων, είκοσι πέντε μαθητές και μαθήτριες και δυο εκπαιδευτικοί συνοδοί τους από το 2o Δημοτικό Σχολείο Παπάγου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, έχω την τιμή να σας ανακοινώσω το δελτίο επικαίρων ερωτήσεων της Πέμπτης 23 Ιανουαρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 409/21-1-2020 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Εργασίας και Κοινωνικών Υποθέσεων, με θέμα: «Παύση λειτουργίας του ξενώνα προσωρινής φιλοξενίας παιδιών και εφήβων, σε κίνδυνο «Το Σπίτι της ΑΡΣΙΣ» στο Ωραιόκαστρο Θεσσαλονίκης». 2. Η με αριθμό 383/15-1-2020 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Αγροτικής Ανάπτυξης και Τροφίμων, με θέμα: «Σε απόγνωση οι ελαιοπαραγωγοί Μεσσηνίας και όλης της χώρας, λόγω της διαρκώς μειούμενης τιμής του ελαιολάδου». 3. Η με αριθμό 398/21-1-2020 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Απλήρωτοι οι εργαζόμενοι στην επιχείρηση “Ευρωπαϊκή Νηματουργία Βαρβαρέσος Α.Ε.”». 4. Η με αριθμό 404/21-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Εξωϊδρυματικό Επίδομα και Κοινωνικό Εισόδημα Αλληλεγγύης». Α. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 386/15-1-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Δικαιοσύνης, με θέμα: «Το Υπουργείο Δικαιοσύνης «θάβει» την υπόθεση του ολοκαυτώματος Δομένικου». 2. Η με αριθμό 394/20-1-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Ποια πρακτικά μέτρα έχουν ληφθεί και ποια θα ληφθούν, για να αντιστραφεί η κατάσταση και να παύσει η εγκατάλειψη του Κρατικού Ιδρύματος Βυτίνας». 3. Η με αριθμό 391/20-1-2020 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Εργασίας και Κοινωνικών Υποθέσεων, με θέμα: «Λειτουργική και οργανωτική αναδιάρθρωση του ΕΦΚΑ Κέρκυρας». 4. Η με αριθμό 406/21-1-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αντιμετώπιση των προβλημάτων του Σικιαρίδιου Ιδρύματος». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1966/15-11-2020 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Δικαιοσύνης, με θέμα: «Εξέλιξη των δικαστικών ερευνών για τη δανειοδότηση των πολιτικών κομμάτων». 2. Η με αριθμό 2546/11-12-2020 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών, με θέμα: «Μόνιμες δομές τα Κέντρα Δημιουργικής Απασχόλησης (ΚΔΑΠ) και παιδιών/ατόμων με αναπηρία (ΚΔΑΠ - ΜΕΑ) των δήμων με σταθερή χρηματοδότηση και μόνιμες θέσεις εργασίας». Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Μοναδικό θέμα της σημερινής συνεδριάσεως είναι, σύμφωνα με την ειδική ημερήσια διάταξη που κυκλοφόρησε στις 16 Ιανουαρίου 2020, δηλαδή προ πέντε πλήρων ημερών, όπως απαιτείται, η εκλογή Προέδρου της Δημοκρατίας με ονομαστική φανερή ψηφοφορία, σύμφωνα με τις διατάξεις των άρθρων 32 του Συντάγματος και 140 του Κανονισμού της Βουλής. Όπως είναι γνωστό, για την εκλογή του Προέδρου της Δημοκρατίας το άρθρο 140 παράγραφος 5 του Κανονισμού της Βουλής ορίζει ότι η Βουλή ψηφίζει ύστερα από προτάσεις που μπορούν να γίνουν μόνο από τις Κοινοβουλευτικές Ομάδες. Άλλες υποψηφιότητες δεν ανακοινώνονται στη Βουλή. Κατ' εφαρμογήν του Κανονισμού, συνεπώς, έχω την τιμή να σας ανακοινώσω ότι υπεβλήθη στον Πρόεδρο της Βουλής μια έγγραφη πρόταση της Κοινοβουλευτικής Ομάδος της Νέας Δημοκρατίας, διά του Προέδρου της και Πρωθυπουργού, κ. Κυριάκου Μητσοτάκη, με την οποία προτείνεται η κ. Αικατερίνη Σακελλαροπούλου ως υποψηφία Πρόεδρος της Δημοκρατίας. [[Χειροκροτήματα από την πτέρυγα της Νέας Δημοκρατίας]] Η σχετική επιστολή θα καταχωριστεί στα Πρακτικά της σημερινής συνεδρίασης και έχει ως εξής: «ΝΕΑ ΔΗΜΟΚΡΑΤΙΑ ΚΟΙΝΟΒΟΥΛΕΥΤΙΚΗ ΟΜΑΔΑ ΠΡΟΕΔΡΟΣ Προς Κύριο Κωνσταντίνο Τασούλα, Πρόεδρο της Βουλής των Ελλήνων Αγαπητέ μου Πρόεδρε, Σύμφωνα με το άρθρο 140 του Κανονισμού της Βουλής, η Κοινοβουλευτική Ομάδα της Νέας Δημοκρατίας προτείνει ως υποψήφια Πρόεδρο της Ελληνικής Δημοκρατίας την κυρία Αικατερίνη Σακελλαροπούλου. Με τιμή Κυριάκος Μητσοτάκης».
Σύμφωνα με το άρθρο 140 παράγραφος 6 του Κανονισμού της Βουλής, οι Βουλευτές που δεν επιθυμούν να εκφράσουν την προτίμησή τους υπέρ του προτεινομένου ως υποψηφίου, δηλώνουν «ΠΑΡΩΝ». Η διαδικασία που θα ακολουθηθεί είναι η εξής: Θα κληθούν επί του καταλόγου δύο Βουλευτές, οι οποίοι θα εκφωνήσουν τα ονόματα των συναδέλφων και θα καταμετρήσουν τις ψήφους, δηλαδή θα εκτελέσουν στο τέλος της ψηφοφορίας και καθήκοντα ψηφολέκτου. Ο Κανονισμός ορίζει να είναι ένας από τη Συμπολίτευση και ένας από την Αντιπολίτευση. Κατόπιν αυτού, καλούνται επί του καταλόγου ο κ. Βασίλειος Γιόγιακας από τη Νέα Δημοκρατία και η κ. Αναστασία Γκαρά από τον ΣΥΡΙΖΑ. Κάθε Βουλευτής που θα ακούει το όνομά του, θα εγείρεται από τη θέση του και θα αναφέρει ευκρινώς την προτίμησή του, δηλαδή το όνομα της προτεινομένης ως υποψηφίας Προέδρου της Δημοκρατίας ή τη δήλωση «ΠΑΡΩΝ». Οι ψηφολέκτες θα καταχωρούν, ο καθένας χωριστά, την εκφρασθείσα προτίμηση των συναδέλφων στην ειδική στήλη του καταλόγου και έναντι του ονόματος του ψηφίσαντος συναδέλφου. Ευνόητο είναι ότι, για να μη γίνονται λάθη, η εκφώνηση του καταλόγου θα γίνεται σε αργό ρυθμό, ώστε να δίδεται χρόνος για την ακριβή σημείωση της προτίμησης του κάθε συναδέλφου. Στο τέλος της ψηφοφορίας οι ψηφολέκτες θα συγκεντρώσουν από τις ειδικές στήλες, στις οποίες διακρίνεται ο ονομαστικός κατάλογος της ψηφοφορίας, το εξαγόμενο αποτέλεσμα ως προς την προτεινομένη, καθώς και τις ψήφους με την ένδειξη «ΠΑΡΩΝ» και, αφού υπογράψουν τον κατάλογο που επέχει θέση πρακτικού, θα τον παραδώσουν στον Πρόεδρο της Βουλής για την ανακοίνωση του αποτελέσματος στο Σώμα. Στη συνέχεια ο κατάλογος, αφού υπογραφεί από τους Γραμματείς της Βουλής και τον Πρόεδρο, θα καταχωριστεί στα Πρακτικά της σημερινής συνεδριάσεως. Για τον λόγο αυτό, παρακαλώ τους κυρίους Γραμματείς της Βουλής να μην αποχωρήσουν μετά το πέρας της ψηφοφορίας, αλλά να παραμείνουν για την υπογραφή του πρακτικού της ψηφοφορίας. Υπενθυμίζω, επίσης, ότι κατά τον Κανονισμό της Βουλής, άρθρο 140, σε καμμία περίπτωση δεν επιτρέπεται αιτιολόγηση της ψήφου και ότι της εκλογής του Προέδρου δεν προηγείται συζήτηση. Σύμφωνα με το άρθρο 32 παράγραφος 3 του Συντάγματος, Πρόεδρος της Δημοκρατίας εκλέγεται όποιος συγκεντρώσει κατά τη σημερινή πρώτη ψηφοφορία την πλειοψηφία των 2/3 του συνολικού αριθμού των Βουλευτών. Αν δεν συγκεντρωθεί η πλειοψηφία αυτή, η ψηφοφορία επαναλαμβάνεται ύστερα από πέντε ημέρες, σύμφωνα πάλι με το Σύνταγμα. Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογισθούν στην καταμέτρηση, η οποία θα ακολουθήσει. Παρακαλώ, να αρχίσει η εκφώνηση του καταλόγου.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθητές και μαθήτριες και τρεις εκπαιδευτικοί συνοδοί τους από το 28ο Δημοτικό Σχολείο Αχαρνών. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Παρακαλώ, να επαναληφθεί η ανάγνωση του καταλόγου ως προς τους απόντες.
Υπάρχει συνάδελφος που δεν άκουσε το όνομά του; Ουδείς. Οι επιστολές οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, θα ήθελα να σας ενημερώσω ότι έχουν έλθει στο Προεδρείο επιστολές των συναδέλφων κυρίων Αντώνιου Σαμαρά, Νικόλαου Συρμαλένιου και Τρύφωνα Αλεξιάδη, οι οποίοι μας γνωρίζουν ότι δεν θα παρευρεθούν στη σημερινή ονομαστική ψηφοφορία και μας γνωστοποιούν με επιστολή τους πως αν ήταν παρόντες θα ψήφιζαν υπέρ της κ. Αικατερίνης Σακελλαροπούλου. Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων. Επίσης η Βουλευτής Β΄ Θεσσαλονίκης του ΜέΡΑ25 κ. Κωνσταντίνα Αδάμου με επιστολή της μας ενημερώνει ότι λόγω πρόσφατου τοκετού και σε συνδυασμό με μια έντονη ίωση δεν δύναται να παρευρεθεί στη σημερινή ψηφοφορία.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης φανερής ονομαστικής ψηφοφορίας για την εκλογή Προέδρου της Ελληνικής Δημοκρατίας. Εψήφισαν συνολικά 294 Βουλευτές. Απόντες ήσαν 6 Βουλευτές. Υπέρ της υποψηφιότητας της κ. Αικατερίνης Σακελλαροπούλου εψήφισαν 261 Βουλευτές. [[Χειροκροτήματα από την πτέρυγα της Νέας Δημοκρατίας, του ΣΥΡΙΖΑ και του Κινήματος Αλλαγής]] Εψήφισαν «ΠΑΡΩΝ» 33 Βουλευτές. Εκ του ανακοινωθέντος αποτελέσματος διαπιστώνεται, ότι σύμφωνα με το άρθρο 32 παράγραφος 3 του Συντάγματος, Πρόεδρος της Δημοκρατίας εκλέγεται η κ. Αικατερίνη Σακελλαροπούλου, η υποψηφιότητα της οποίας, όχι μόνο συγκέντρωσε, αλλά και υπερέβη κατά πολύ την αυξημένη πλειοψηφία των 2/3 του συνολικού αριθμού των Βουλευτών σύμφωνα με το παρακάτω ονομαστικό κατάλογο. [[ΑΛΛΑΓΗ ΣΕΛΙΔΑΣ]] [[Να μπει η σελίδα 24α]] [[Όρθιοι οι Βουλευτές της Νέας Δημοκρατίας, του ΣΥΡΙΖΑ και του Κινήματος Αλλαγής χειροκροτούν ζωηρά και παρατεταμένα]] ΠΡΟΕΔΡΟΣ (Κωνσταντίνος Τασούλας)Κυρίες και κύριοι συνάδελφοι, ζητώ την έγκριση της Βουλής όπως το Προεδρείο, εξ ονόματος ολοκλήρου του Σώματος, επισκεφθεί την εκλεγείσα Πρόεδρο της Δημοκρατίας για να της αναγγείλει το αποτέλεσμα της ψηφοφορίας και την εκλογή της. Εγκρίνει η Βουλή;
Συνεπώς η Βουλή ενέκρινε. Επίσης σας γνωρίζω ότι σύμφωνα με το άρθρο 33 παράγραφος 2 του Συντάγματος, η Πρόεδρος της Δημοκρατίας, πριν αναλάβει την άσκηση των καθηκόντων της, θα δώσει ενώπιον της Βουλής τον οριζόμενο από το Σύνταγμα όρκο. Η Πρόεδρος της Δημοκρατίας θα ορκιστεί την 13η Μαρτίου 2020. Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Η Βουλή παρέσχε τη ζητηθείσα εξουσιοδότηση. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 3ο Γυμνάσιο Χαλανδρίου. Η Βουλή σάς καλωσορίζει. [[Χειροκροτήματα από όλες τις πτέρυγες]] Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.20΄ λύεται η συνεδρίαση για αύριο, ημέρα Πέμπτη 23 Ιανουαρίου 2020 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: 1) ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Εθνική Αρχή Ανώτατης Εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, Ερευνητικών και Τεχνολογικών Φορέων και άλλες διατάξεις» και 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Εκλογή Βουλευτών», σύμφωνα με τη συμπληρωματική ημερήσια διάταξη που έχει διανεμηθεί.